钦定古今图书集成/明伦汇编/家范典/第094卷 > 礼记 > 《丧服》
## 钦定古今图书集成/明伦汇编/家范典/第094卷 > 礼记 > 《丧服》

妾从女君而出，则不为女君之子服。

〈陈注〉妾，谓女君之侄娣也。其来也，与女君同入，故服女君之子与女君同。若女君犯七出而出，则此侄娣亦从之出。子死，则母自服其子，侄娣不服，义绝故也。

又

士妾有子而为之缌，无子则已。

〈陈注〉《丧服》云：“大夫为贵妾缌，士卑，故妾之有子者为之缌，无子则不服也。”

又

“妾为君之长子”，与女君同。

〈陈注〉“女君为长子三年”，妾亦同服三年，以正统故重也。

又

妾祔于妾祖姑。

〈陈注〉“妾祔于妾祖姑。”言妾死，则祔于祖之妾也。

又

慈母与妾母，不世祭也。

〈陈注〉不世祭者，谓子祭之而孙不祭也。上章言“妾祔于妾祖姑”者，《疏》云“妾无庙”，今乃云祔及高祖，当是为坛以祔之耳。

又

“妾无妾祖姑”者，易牲而祔于女君可也。

〈陈注〉妾当祔于妾祖姑。上章言“亡则中一以上而祔”，是祔高祖之妾。今又无高祖妾，则当易妾之牲，而祔于适祖姑。“女君”，谓适祖姑也。〈大全〉严陵方氏曰：“女君适祖姑也。妾祔之嫌于隆，故易牲而祭，以示其杀焉。”